b'\n_START_ARTICLE_\nMr. Bean\n_START_SECTION_\nOrigini \xc8\x99i influen\xc8\x9be\n_START_PARAGRAPH_\nPersonajul Mr. Bean a fost dezvoltat c\xc3\xa2nd Atkinson studia pentru masteratul \xc3\xaen \xc8\x99tiin\xc8\x9be la Universitatea Oxford. O scenet\xc4\x83 cu acest rol a fost jucat\xc4\x83 la Edinburgh Fringe la \xc3\xaenceputul anilor 1980. Un personaj asem\xc4\x83n\xc4\x83tor, numit Robert Box, interpretat de Atkinson, a ap\xc4\x83rut \xc3\xaen sitcomul difuzat pe ITV, R\xc3\xa2sete la conserv\xc4\x83, iar unele ac\xc8\x9biuni au fost folosite \xc8\x99i \xc3\xaen filmul din 1997, \xe2\x80\x9eBean\xe2\x80\x9d. \xc3\x8en 1987 Mr. Bean a ap\xc4\x83rut la festivalul de comedie \xe2\x80\x9eJust For Laughs\xe2\x80\x9d din Montreal, Quebec, Canada. C\xc3\xa2nd organizatorii l-au inclus pe Atkinson \xc3\xaen programul festivalului, acesta a insistat s\xc4\x83-\xc8\x99i joace rolul \xc3\xaen partea destinat\xc4\x83 scenetelor \xc3\xaen francez\xc4\x83, nu \xc3\xaen englez\xc4\x83. Neav\xc3\xa2nd \xc3\xaen scenariu replici \xc3\xaen francez\xc4\x83, organizatorii nu au \xc3\xaen\xc8\x9beles de ce Atkinson a dorit s\xc4\x83 apar\xc4\x83 \xc3\xaen programul destinat acestei limbi. Dup\xc4\x83 cum s-a aflat, sceneta a fost un test pentru personajul \xe2\x80\x9eMr. Bean\xe2\x80\x9d, Atkinson dorind s\xc4\x83 vad\xc4\x83 cum va reac\xc8\x9biona publicul str\xc4\x83in la comedia psihic\xc4\x83._NEWLINE_Numele personajului nu a fost decis p\xc3\xa2n\xc4\x83 la producerea primului episod, \xc3\xaencerc\xc3\xa2ndu-se \xc8\x99i alte denumiri influen\xc8\x9bate de legume cum ar fi \xe2\x80\x9eMr. Cauliflower\xe2\x80\x9d (Domnul Conopid\xc4\x83). Atkinson a afirmat c\xc4\x83, \xc3\xaen realizarea personajului,l-a inspirat personajul Monsieur Hulot, creat de comediantul \xc8\x99i regizorul francez Jacques Tati. Stilistic, serialul este foarte asem\xc4\x83n\xc4\x83tor cu filmele mute, \xe2\x80\x9eMr. Bean\xe2\x80\x9d vorbind foarte pu\xc8\x9bin (de\xc8\x99i spre deosebire de alte seriale are o parte audio de r\xc3\xa2sete). Aceasta a \xc3\xaenlesnit v\xc3\xa2nzarea serialului \xc3\xaen toat\xc4\x83 lumea f\xc4\x83r\xc4\x83 modific\xc4\x83ri semnificative ale dialogului.\n_START_SECTION_\nMr. Bean\n_START_PARAGRAPH_\nPersonajul principal, interpretat de Rowan Atkinson, folose\xc8\x99te scheme neobi\xc8\x99nuite \xc8\x99i complicate pentru rezolvarea sarcinilor zilnice. Locuie\xc8\x99te singur \xc3\xaentr-un mic apartament din Highbury, partea de nord a Londrei. \xc3\x8embrac\xc4\x83 un sacou din stof\xc4\x83 de l\xc3\xa2n\xc4\x83 \xc8\x9besut\xc4\x83 artizanal \xc8\x99i poart\xc4\x83 o cravat\xc4\x83 ro\xc8\x99ie. Are ceas de m\xc3\xa2n\xc4\x83 cu calculator digital (pe care nu-i place s\xc4\x83-l piard\xc4\x83). Mr. Bean vorbe\xc8\x99te rar \xc8\x99i, c\xc3\xa2nd o face, morm\xc4\x83ie cuvintele pe un ton grav \xc8\x99i comic._NEWLINE_Primul nume (se recomand\xc4\x83 ca \xe2\x80\x9eBean\xe2\x80\x9d altora) \xc8\x99i meseria nu sunt men\xc8\x9bionate. \xc3\x8en primul film, ca prim nume este trecut \xe2\x80\x9eMr.\xe2\x80\x9d, iar la loc de munc\xc4\x83 este trecut ca angajat la National Gallery, Londra. \xc3\x8en Vacan\xc8\x9ba lui Mr. Bean, pe pa\xc8\x99aport este trecut ca \xe2\x80\x9eRowan\xe2\x80\x9d._NEWLINE_Mr. Bean pare a nu cunoa\xc8\x99te aspecte fundamentale despre cum este lumea, \xc3\xaen serial folosindu-se de un televizor pentru a \xc3\xaenota, redecoreaz\xc4\x83 neobi\xc8\x99nuit (explozibil \xc3\xaen vopsea) \xc8\x99i deranjeaz\xc4\x83 lumea din biseric\xc4\x83. Umorul vine din solu\xc8\x9biile originale (\xc8\x99i uneori absurde) la care recurge pentru a rezolva problemele, refuz\xc3\xa2nd s\xc4\x83 fie ajutat, fiind meschin \xc8\x99i uneori invidios._NEWLINE_La \xc3\xaenceputul episodului al doilea, Mr. Bean cade din cer \xc3\xaentr-un fascicul de lumin\xc4\x83, acompaniat de un cor c\xc3\xa2nt\xc3\xa2nd Ecce homo qui est faba (\xe2\x80\x9eIat\xc4\x83 omul-fasole\xe2\x80\x9d). Aceast\xc4\x83 secven\xc8\x9b\xc4\x83 a fost redat\xc4\x83 \xc3\xaen alb-negru \xc3\xaen episoadele 2 \xc8\x99i 3, produc\xc4\x83torii dorind s\xc4\x83-i arate statutul de om obi\xc8\x99nuit \xc3\xaen lumina reflectoarelor. \xc3\x8en episoadele urm\xc4\x83toare, Mr. Bean cade din cer \xc3\xaen timpul nop\xc8\x9bii pe o strad\xc4\x83 pustie din Londra, \xc3\xaen fundal fiind vizibil\xc4\x83 Catedrala Sf\xc3\xa2ntul Paul din Londra, scena suger\xc3\xa2nd c\xc4\x83 Bean ar fi extraterestru. La sf\xc3\xa2r\xc8\x99itul episoadelor 3 \xc8\x99i 6 este absorbit \xc3\xaen cer (scen\xc4\x83 neagr\xc4\x83 \xc3\xaen episodul 3 \xc8\x99i scena cu strada \xc3\xaen episodul 6). Atkinson a afirmat c\xc4\x83 Bean \xe2\x80\x9e\xc3\xaei seam\xc4\x83n\xc4\x83 pu\xc8\x9bin cu un extraterestru\xe2\x80\x9d; \xc3\xaen serial de anima\xc8\x9bie, el este ilustrat ca o fiin\xc8\x9b\xc4\x83 extraterestr\xc4\x83.\n_START_SECTION_\nTeddy\n_START_PARAGRAPH_\nTeddy este ursule\xc8\x9bul \xc8\x99i cel mai bun prieten al lui Mr. Bean. Are culoarea maro-\xc3\xaenchis, doi nasturi \xc3\xaen loc de ochi \xc8\x99i buze rotunde. \xc3\x8en timpul episoadelor este distrus \xc8\x99i desfigurat, deseori neinten\xc8\x9bionat. De\xc8\x99i Teddy este ne\xc3\xaensufle\xc8\x9bit, Mr. Bean se poart\xc4\x83 cu el de parc\xc4\x83 ar fi viu. De exemplu, c\xc3\xa2nd Mr. Bean \xc3\xael hipnotizeaz\xc4\x83 pe Teddy, pocne\xc8\x99te din degetele \xc8\x99i capul i se las\xc4\x83 pe spate ca \xc8\x99i cum ar fi adormit instantaneu. Bean \xc3\xaei cump\xc4\x83r\xc4\x83 un cadou de Cr\xc4\x83ciun sau \xc3\xaencearc\xc4\x83 s\xc4\x83-l trezeasc\xc4\x83 diminea\xc8\x9ba. Teddy face parte din ac\xc8\x9biunile lui Bean, fiind folosit ca periu\xc8\x9b\xc4\x83 de din\xc8\x9bi \xc3\xaen cazul unor urgen\xc8\x9be; chiar a fost decapitat  ("Mr. Bean in Room 426") \xc8\x99i mic\xc8\x99orat prin sp\xc4\x83lare ("Tee Off, Mr. Bean"). Teddy este de asemenea \xe2\x80\x9eanimalul\xe2\x80\x9d lui Mr. Bean \xc3\xaen episodul \xe2\x80\x9eHair by Mr. Bean of London\xe2\x80\x9d. Teddy care a fost folosit \xc3\xaen serial se afl\xc4\x83 acum \xc3\xaentr-o vitrin\xc4\x83, l\xc3\xa2ng\xc4\x83 automobilul Mini la Muzeul Automobilistic Na\xc8\x9bional din Beaulieu (\xc3\xaen comitatul Hampshire).\n_START_SECTION_\nMa\xc8\x99ina\n_START_PARAGRAPH_\nMa\xc8\x99ina lui Mr. Bean, un Mini 1000 produs de Leyland Motor Corporation, a fost \xc3\xaen centrul multor ac\xc8\x9biuni comice, ca atunci c\xc3\xa2nd Mr. Bean \xc3\xae\xc8\x99i schimb\xc4\x83 hainele, conduc\xc3\xa2nd \xc3\xaen timp ce \xc8\x99ade \xc3\xaentr-un fotoliu pe deasupra ma\xc8\x99inii sau c\xc3\xa2nd ocole\xc8\x99te o barier\xc4\x83 de taxat conduc\xc3\xa2nd prin intrare._NEWLINE_\xc3\x8en primul episod, ma\xc8\x99ina lui Mr. Bean era una BMC Mini MK II (\xc3\xaenmatriculat\xc4\x83 RNT 996H), dar a fost distrus\xc4\x83 la sf\xc3\xa2r\xc8\x99itul acelui episod. Ma\xc8\x99ina a fost \xc3\xaenlocuit\xc4\x83 cu una verde "Applejack", cu capot\xc4\x83 neagr\xc4\x83, model din 1977, (\xc3\xaenmatriculat\xc4\x83 SLW 287R), care a ap\xc4\x83rut prima dat\xc4\x83 \xc3\xaen episodul "The Curse of Mr. Bean"._NEWLINE_Mr. Bean \xc3\xae\xc8\x99i lua m\xc4\x83suri de securitate \xe2\x80\x9einovatorii\xe2\x80\x9d, folosind o \xc3\xaencuietoare cu lac\xc4\x83t \xc3\xaen loc s\xc4\x83 \xc3\xaencuie portiera \xc8\x99i sco\xc8\x9b\xc3\xa2nd volanul ma\xc8\x99inii \xc3\xaen locul cheii. M\xc4\x83surile au dat roade, deoarece un ho\xc8\x9b care i-a spart ma\xc8\x99ina nu a reu\xc8\x99it s\xc4\x83 o porneasc\xc4\x83. Ma\xc8\x99ina a fost confundat\xc4\x83 cu cea de acela\xc8\x99i model \xc8\x99i culori (cu excep\xc8\x9bia c\xc4\x83 verde era \xc8\x99i culoarea capotei) (\xc3\xaenmatriculat\xc4\x83 ACW 497V), care a fost distrus\xc4\x83 de un tank \xc3\xaen episodul "Back to School, Mr. Bean"._NEWLINE_\xc3\x8en timp ce conduce, Mr. Bean se ceart\xc4\x83 cu \xc8\x99oferul nev\xc4\x83zut al unei ma\xc8\x99ini bleu Reliant Regal Supervan III (\xc3\xaenmatriculat\xc4\x83 GRA 26K), pe care o r\xc4\x83stoarn\xc4\x83, accidenteaz\xc4\x83, \xc3\xaei ia locul de parcare etc. Conflictul apare din primul episod \xc8\x99i se continu\xc4\x83 p\xc3\xa2n\xc4\x83 la finalul seriei._NEWLINE_\xc8\x98i Mini-ul \xc8\x99i Reliantul au reap\xc4\x83rut ca personaje \xc3\xaen desenul animat Mr. Bean, \xc8\x99i \xc3\xaen filmul  Vacan\xc8\x9ba lui Mr. Bean. O secven\xc8\x9b\xc4\x83 \xc3\xaen care Mini-ul trece prin ma\xc8\x99ina bleu a fost filmat\xc4\x83 pentru filmul din 1997, dar nu a fost inclus\xc4\x83 \xc3\xaen acesta._NEWLINE_Dup\xc4\x83 finalizarea film\xc4\x83rilor din 1997, Mini-ul a fost v\xc3\xa2ndut companiei Kariker Kars, unde a fost folosit\xc4\x83 la numeroase evenimente. O perioad\xc4\x83 fost expus\xc4\x83 la Muzeul Rover, fiind mare atrac\xc8\x9bie. \xc3\x8en 1997, a fost cump\xc4\x83rat\xc4\x83 de Cars of the Stars Motor Museum unde se afl\xc4\x83 \xc8\x99i ast\xc4\x83zi.\n_START_SECTION_\nIrma Gobb\n_START_PARAGRAPH_\nPrietena lui Mr. Bean, Irma Gobb, interpretat\xc4\x83 de Matilda Ziegler, a ap\xc4\x83rut \xc3\xaen patru episoade. S-au \xc3\xaent\xc3\xa2lnit \xc3\xaen episodul Mr. Bean\'s Diary (1993), la o libr\xc4\x83rie local\xc4\x83. Este tratat\xc4\x83 cu dezinteres de Bean, care o consider\xc4\x83 mai mult prieten\xc4\x83 dec\xc3\xa2t partener\xc4\x83. Totu\xc8\x99i, e gelos c\xc3\xa2nd ea danseaz\xc4\x83 cu alt b\xc4\x83rbat \xc3\xaen \xe2\x80\x9eMr. Bean Goes to Town\xe2\x80\x9d. \xc3\x8en ziua de Cr\xc4\x83ciun, Irma se a\xc8\x99tepta ca Bean s-o cear\xc4\x83 \xc3\xaen c\xc4\x83s\xc4\x83torie \xc3\xaen episodul "Merry Christmas, Mr. Bean", dar el \xc3\xaei face cadou un suport de tablou. Dup\xc4\x83 acest episod Irma l-a p\xc4\x83r\xc4\x83sit de tot (nu a mai ap\xc4\x83rut \xc3\xaen urm\xc4\x83toarele seriale). Personajul a ap\xc4\x83rut \xc8\x99i \xc3\xaen seria de desene animate.\n_START_SECTION_\nAlte personaje\n_START_PARAGRAPH_\nDe\xc8\x99i Mr. Bean este singurul personaj uman semnificativ, apar \xc8\x99i alte personaje, folosite \xc3\xaen ac\xc8\x9biuni ilare. \xc3\x8en afar\xc4\x83 de prietena sa, Mr. Bean pare s\xc4\x83 aib\xc4\x83 doar doi prieteni, Hubert \xc8\x99i Rupert, care apar la petrecerea de Anul Nou \xc3\xaen episodul "Do-It-Yourself, Mr. Bean" (de\xc8\x99i ei au dat ceasul \xc3\xaenainte \xc8\x99i au plecat la petrecerea din cel\xc4\x83lalt apartament). Robin Driscoll interpreteaz\xc4\x83 mai multe personaje episodice. Mai mul\xc8\x9bi actori \xc8\x99i comedian\xc8\x9bi britanici au jucat roluri episodice: Richard Briers, Angus Deayton, Nick Hancock, Paul Bown, Caroline Quentin, Danny La Rue, Roger Lloyd Pack, David Schneider \xc8\x99i Richard Wilson.\n_START_SECTION_\nProduc\xc8\x9bie \xc8\x99i distribuire\n_START_PARAGRAPH_\nProgramul a fost produs din 1990 p\xc3\xa2n\xc4\x83 \xc3\xaen 1992 de Tiger Television, redenumit ulterior Tiger Aspect, pentru televiziunea Thames \xc8\x99i din 1993 p\xc3\xa2n\xc4\x83 \xc3\xaen 1995 pentru Central. Episoadele au fost produse individual, neav\xc3\xa2nd leg\xc4\x83tur\xc4\x83, \xc8\x99i au fost difuzate de ITV \xc3\xaen Regatul Unit pe parcursul a \xc8\x99ase ani, mai ales \xc3\xaen jurul Revelionului. Episodul "Hair by Mr. Bean of London" nu a fost transmis de ITV, dar a fost difuzat pe DVD. Dup\xc4\x83 transmisia original\xc4\x83 a fost redifuzat pe PBS \xc8\x99i posturi de satelit, ca Telemundo \xc3\xaen Statele Unite, CBC \xc3\xaen Canada, Nickelodeon, Comedy Central Extra \xc8\x99i ITV3 \xc3\xaen Regatul Unit al Marii Britanii \xc8\x99i al Irlandei de Nord, Disney Channel \xc3\xaen Asia, \xc8\x99i interna\xc8\x9bional. Canalul digital ITV3 a \xc3\xaenceput redifuzarea serialului la 5 ianuarie 2010 \xc8\x99i, din nou, la 24 mai 2010._NEWLINE_V\xc3\xa2nzarea de casete \xc3\xaen Regatul Unit a sc\xc4\x83zut odat\xc4\x83 cu distribuirea filmului de lung metraj Bean \xc8\x99i v\xc3\xa2nzarea anual\xc4\x83 a lor din 2004.\n_START_SECTION_\nPremii\n_START_PARAGRAPH_\nPrimul episod a c\xc3\xa2\xc8\x99tigat Trandafirul de aur \xc8\x99i alte dou\xc4\x83 premii majore la festivalul Trandafirul de aur 1991 din Montreux.  \xc3\x8en Regatul Unit, episodul \xe2\x80\x9eThe Curse of Mr. Bean\xe2\x80\x9d a fost nominalizat de mai multe ori la decernarea premiilor BAFTA; \xe2\x80\x9eCel mai bun program de comedie u\xc8\x99oar\xc4\x83\xe2\x80\x9d \xc3\xaen 1991, \xe2\x80\x9eCea mai bun\xc4\x83 comedie\xe2\x80\x9d (program sau serie) \xc3\xaen 1992. Atkinson a fost nominalizat de trei ori la sec\xc8\x9biunea \xe2\x80\x9eCea mai bun\xc4\x83 performan\xc8\x9b\xc4\x83 actoriceasc\xc4\x83 \xc3\xaentr-o comedie u\xc8\x99oar\xc4\x83\xe2\x80\x9d la edi\xc8\x9biile din 1991, 1992 \xc8\x99i 1994.\n_START_SECTION_\nBean\n_START_PARAGRAPH_\nBean, un film de lung metraj regizat de Mel Smith, cunoscut de asemenea ca Bean: The Ultimate Disaster Movie, a fost produs \xc3\xaen 1997. Difer\xc4\x83 fa\xc8\x9b\xc4\x83 de serialul tradi\xc8\x9bional, unde Mr. Bean era \xc3\xaen centrul ac\xc8\x9biunii. Acum personajul interac\xc8\x9bioneaz\xc4\x83 cu o familie din suburbiile Californiei, unde domiciliaz\xc4\x83 temporar pentru a supraveghea transferul tabloului Mama lui Whistler \xc3\xaen Los Angeles la o galerie de art\xc4\x83. Filmul a avut un buget de  $22 milioane de dolari \xc8\x99i \xc3\xaencas\xc4\x83ri de peste $250 milioane de dolari americani.\n_START_SECTION_\n\xe2\x80\x9eVacan\xc8\x9ba lui Mr. Bean\xe2\x80\x9d\n_START_PARAGRAPH_\nDin martie 2005 s-a lansat zvonul c\xc4\x83 va fi turnat un alt film, Vacan\xc8\x9ba lui Mr. Bean, cu Rowan Atkinson \xc3\xaen rolul principal._NEWLINE_Numele filmului a fost schimbat de mai multe ori \xc3\xaen timpul dezvolt\xc4\x83rii, incluz\xc3\xa2nd Bean 2 \xc8\x99i Francezul Bean._NEWLINE_Film\xc4\x83rile au \xc3\xaenceput la 15 mai 2006, iar postproduc\xc8\x9bia \xc3\xaen octombrie 2006. Premiera a avut loc la 30 martie 2007 \xc3\xaen Regatul Unit. La 17 iulie 2007, premiera nord-american\xc4\x83 s-a \xc8\x9binut \xc3\xaen Montreal, Quebec, Canada, la Festivalul Just For Laughs, unde s-a lansat Mr. Bean \xc3\xaen urm\xc4\x83 cu 20 de ani. Filmul a fost lansat \xc3\xaen SUA la 24 august 2007._NEWLINE_Filmul \xc3\xael prezint\xc4\x83 pe Mr. Bean aflat \xc3\xaentr-o c\xc4\x83l\xc4\x83torie plin\xc4\x83 de peripe\xc8\x9bii \xc3\xaen timpul vacan\xc8\x9bei pe Coasta de Azur, Fran\xc8\x9ba. Pelicula, dup\xc4\x83 c\xc3\xa2teva ghinioane, culmineaz\xc4\x83 cu neprogramarea la Festivalul de Film de la Cannes. A fost regizat de Steve Bendelack \xc8\x99i, potrivit vorbelor lui Atkinson, este probabil ultima apari\xc8\x9bie a acestui personaj.\n_START_SECTION_\nSerialul de anima\xc8\x9bie\n_START_PARAGRAPH_\nMr. Bean \xc3\xaen 2002 \xc8\x99i ca serial de filme de desene animate, cu dialoguri pu\xc8\x9bine, mai mult \xc3\xaeng\xc4\x83imare de cuvinte scurte. Serialul, cu 26 de episoade (a c\xc3\xa2te 2 p\xc4\x83r\xc8\x9bi fiecare), a m\xc4\x83rit num\xc4\x83rul personajelor, cu gazda antipatic\xc4\x83, doamna Wicket, \xc8\x99i pisica sa portocalie \xc8\x99i rea, cu un singur ochi, Scrapper. Rowan Atkinson a furnizat vocea lui Bean, iar ac\xc8\x9biunile au fost preluate de la Atkinson. Alte voci pentru dublare: Jon Glover, Rupert Degas, Gary Martin \xc8\x99i Lorelei King.\n_START_SECTION_\nC\xc4\x83r\xc8\x9bi\n_START_PARAGRAPH_\nAu fost lansate dou\xc4\x83 c\xc4\x83r\xc8\x9bi \xc3\xaen leg\xc4\x83tur\xc4\x83 cu serialul original: Jurnalul lui Mr. Bean (1992) \xc8\x99i Jurnalul de buzunar al lui Mr. Bean. C\xc4\x83r\xc8\x9bile au acela\xc8\x99i con\xc8\x9binut, diferind doar formatul tip\xc4\x83riturii. \xc3\x8en ele se g\xc4\x83sesc cuvinte scrise de m\xc3\xa2n\xc4\x83, necite\xc8\x9b, \xc3\xaen stilul lui  Mr. Bean. Ele dau informa\xc8\x9bii suplimentare despre serial: de exemplu, se stabile\xc8\x99te c\xc4\x83 Mr. Bean locuie\xc8\x99te \xc3\xaen Highbury \xc8\x99i c\xc4\x83 st\xc4\x83 \xc3\xaen chirie la doamna Wicket. C\xc4\x83r\xc8\x9bile confirm\xc4\x83 numele prietenei, \xe2\x80\x9eIrma Gobb\xe2\x80\x9d, \xc8\x99i dau numele celui cu care Irma a dansat \xc3\xaen Mr. Bean Goes to Town (Giles Gummer). \xc3\x8en 2002 a fost publicat\xc4\x83 o carte pentru copii cu titlul tot Jurnalul lui Mr. Bean, carte complementar\xc4\x83 pentru serialul de desene animate.\n_START_SECTION_\nMr. Bean \xc3\xaen cultura popular\xc4\x83\n_START_PARAGRAPH_\nV\xc3\xa2nzarea mondial\xc4\x83 a serialului Mr. Bean a permis p\xc4\x83trunderea acestuia \xc3\xaen mai multe regiuni culturale. Mai multe personalit\xc4\x83\xc8\x9bi publice au fost comparate cu personajul, de obicei sub forma unei insulte. Tony Blair, \xc3\xaen 2003 Prim-ministrul Regatului Unit, a fost identificat de Homer Simpson ca Mr. Bean c\xc3\xa2nd acel episod a recurs la unele prejudec\xc4\x83\xc8\x9bi britanice tipice fa\xc8\x9b\xc4\x83 de americani._NEWLINE_Arthur Batchelor, un membru al flotei regale britanice \xc8\x9binut prizonier de iranieni \xc3\xaen 2007, a afirmat c\xc4\x83 unii terori\xc8\x99ti i-au zis \xc3\xaen batjocur\xc4\x83 Mr. Bean. Comentatorul de radio-TV Ray Warren l-a poreclit Mr. Bean pe arbitrul Ligii Na\xc8\x9bionale de Rugby, Sean Hampstead, deoarece acesta seam\xc4\x83n\xc4\x83 cu personajul interpretat de Rowan Atkinson._NEWLINE_\xc3\x8en 2007, Vincent Cable, liderul interimar al Liberalior Democra\xc8\x9bi a descris declinul prim-ministrului Gordon Brown ca \xe2\x80\x9eo transformare remarcabil\xc4\x83 dintr-un Stalin \xc3\xaen ultimele s\xc4\x83pt\xc4\x83m\xc3\xa2ni de via\xc8\x9b\xc4\x83 \xc3\xaentr-un Mr. Bean. \xc8\x98i \xc3\xaen Spania prim-ministrul spaniol Jos\xc3\xa9 Luis Rodr\xc3\xadguez Zapatero este adesea poreclit Mr. Bean din cauza asem\xc4\x83n\xc4\x83rii fizionomice cu Mr. Bean, iar un hacker a spart site-ul oficial al Spaniei pentru pre\xc8\x99edin\xc8\x9bia Uniunii Europene, inser\xc3\xa2nd pe prima pagin\xc4\x83 figura personajului Mr. Bean. Premierului Zapatero i se mai spune Mr. Bean \xc8\x99i c\xc3\xa2nd nu reu\xc8\x99e\xc8\x99te s\xc4\x83 ajung\xc4\x83 la un consens cu partidele politice._NEWLINE_Multe din scenele din Mr. Bean au fost folosite ca experimente \xc3\xaen serialul MythBusters de pe Discovery Channel. \xc3\x8en episodul 52, "Mind Control", ideea de a picta o camer\xc4\x83 cu artificii puse \xc3\xaentr-o cutie cu vopsea, ca \xc3\xaen episodul \xe2\x80\x9eDo-It-Yourself, Mr. Bean, a fost testat\xc4\x83 \xc8\x99i infirmat\xc4\x83, \xc3\xaenc\xc4\x83perea nefiind vopsit\xc4\x83 \xc3\xaen \xc3\xaentregime.'